CELEX: 
Language: ga
Date: 2021-11-23 00:00:00
Title: CINNEADH TARMLIGTHE ÓN gCOIMISIÚN maidir le rioscaí slándála, rioscaí inimirce neamhdhlíthiúla nó ardrioscaí eipidéime a shainiú tuilleadh

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               I mí Mheán Fómhair 2018, ghlac an Chomhairle agus Parlaimint na hEorpa Rialachán (AE) 2018/1240 lena mbunaítear Córas Eorpach um Fhaisnéis agus Údarú Taistil (ETIAS)
                  1
               . 
            
            
               Leis an Rialachán sin, ceanglaítear ar an gCoimisiún Eorpach gníomhartha tarmligthe a ghlacadh i dtaca le forbairt agus cur chun feidhme teicniúil an Chórais Faisnéise ETIAS.
            
            
               Go háirithe, de bhun Airteagal 33(2) de Rialachán (AE) 2018/1240, tarmligtear an cúram don Choimisiún ‘rioscaí sonracha a bhaineann leis an tslándáil nó leis an inimirce neamhdhlíthiúil nó ardriosca eipidéime a shainiú tuilleadh’ ar bhonn na staitisticí agus na faisnéise dá dtagraítear in Airteagal 33(2)(a) go (f). 
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Bunaíodh Grúpa Saineolaithe um Chórais Faisnéise i dtaca le Teorainneacha agus Slándála ar mhaithe le cuidiú chun an gníomh tarmligthe a dhréachtú. Tugadh deis do gach Ballstát saineolaithe a ainmniú, i gcomhréir le hAirteagal 89(4) de Rialachán (AE) 2018/1240 agus na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Mar thoradh air sin, dréachtaíodh an Cinneadh seo ón gCoimisiún ar bhonn ionchur ó shaineolaithe ó na Ballstáit atá sa Ghrúpa Saineolaithe. Chuathas i gcomhairle leis an nGrúpa Saineolaithe sin idir an 3 Iúil 2020 agus an 15 Eanáir 2021 agus ina dhiaidh sin mheas na saineolaithe agus an Coimisiún gur dhoiciméad críochnaitheach é an doiciméad. Tugadh an deis do na saineolaithe freisin barúlacha ó bhéal agus i scríbhinn a chur ar fáil don Choimisiún le linn na tréimhse sin. 
            
            
               Ina theannta sin, chuathas i gcomhairle le Europol agus leis an nGníomhaireacht Eorpach um an nGarda Teorann agus Cósta, gníomhaireacht a mbunófar Láraonad ETIAS laistigh di. 
            
            
               Sa bhreis air sin, chuir an Ghníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (‘eu-LISA’) comhairle ar an gCoimisiún maidir le riachtanais theicniúla agus indéantacht an tionscnaimh atá beartaithe. 
            
            
               Chuathas i gcomhairle leis an Maoirseoir Eorpach ar Chosaint Sonraí roimh ghlacadh an ghnímh chun a áirithiú go dtugtar urraim do na forálacha um chosaint sonraí leis. 
            
            
               3.EILIMINTÍ DLÍ AN GHNÍMH THARMLIGTHE
            
            
               Chun na táscairí sonracha riosca a úsáidtear mar chuid den phróiseas scagtha a shuí, is gá na rioscaí a bhaineann leis an tslándáil, leis an inimirce neamhdhlíthiúil nó le ráigeanna eipidéimeacha a shainiú, trí na staitisticí, an fhaisnéis agus na tuarascálacha dá dtagraítear in Airteagal 33(2)(a) go (f) de Rialachán (AE) 2018/1240 a bhailiú agus anailís a dhéanamh orthu. As an anailís sin, eascróidh tacair tréithe i ndáil le grúpaí sonracha taistealaithe lena mbaineann na rioscaí sin. A bhuí le léirmhíniú na dtacar tréithe sin, beifear in ann rioscaí sonracha a shainaithint. Dá réir sin, beidh na rioscaí sonracha sin ina mbonn le táscairí sonracha riosca a fhorbairt.
            
            
               Chun a áirithiú go bhféadfaí rioscaí a shainiú ar bhonn na ngnéithe dá dtagraítear in Airteagal 33(2)(a) go (c) de Rialachán (AE) 2018/1240, is gá a áirithiú go ndéanfaidh an Córas Eorpach um Fhaisnéis agus Údarú Taistil agus an Córas Dul Isteach/Imeachta faireachán ar na gnéithe sin, agus go ndéanfaidh siad iad a bhailiú, i gcomhréir le Rialachán Tarmligthe C(2021)4982 ón gCoimisiún
                  2
               , agus go ndéanfaidh siad sin ar bhealach a fhágann gur féidir nasc a shainaithint go leanúnach idir tacair tréithe i ndáil le grúpaí sonracha taistealaithe agus rófhanacht, diúltú cead isteach nó diúltú údaraithe taistil. Chun na críche sin, ba cheart do Láraonad ETIAS líon iomlán na gcásanna lena mbaineann cleachtais den sórt sin a mheas, grúpaí sonracha taistealaithe a shainaithint a mbíonn cleachtais den sórt sin ag tarlú ina leith ag rátaí neamhghnácha, agus na tacair tréithe i ndáil leis na grúpaí sonracha taistealaithe i gceist a shainaithint, mar aon le haon chomhghaol le faisnéis a bailíodh trína gcomhad iarratais. 
            
            
               Ar an gcaoi chéanna, maidir le rófhantóirí agus diúltuithe cead isteach, na Ballstáit atá freagrach as na sonraí dá dtagraítear in Airteagal 33(2)(e) de Rialachán (AE) 2018/1240 a sholáthar trína nAonaid Náisiúnta ETIAS, ba cheart do na Ballstáit sin tacair tréithe i ndáil le grúpaí sonracha taistealaithe lena mbaineann rófhanacht nó diúltú cead isteach a sholáthar. Chun na críche sin, ba cheart do na Ballstáit rátaí neamhghnácha rófhantóirí atá i láthair i mBallstát nó i limistéar sonrach Ballstáit nó rátaí neamhghnácha diúltuithe cead isteach ag Ballstáit le haghaidh grúpaí sonracha taistealaithe a shainaithint i gcomparáid le grúpaí sonracha eile taistealaithe. Ba cheart athbhreithniú a dhéanamh ar an anailís sin gach 6 mhí. 
            
            
               Chun a áirithiú go bhféadfar rioscaí a shainiú ar bhonn na ngnéithe dá dtagraítear in Airteagal 33(2)(d) de Rialachán (AE) 2018/1240, na Ballstáit atá freagrach as na sonraí dá dtagraítear san fhoráil sin a sholáthar trína nAonaid Náisiúnta ETIAS, ba cheart do na Ballstáit sin tacair tréithe i ndáil le grúpaí sonracha taistealaithe a sholáthar, ar grúpaí sonracha taistealaithe iad lena mbaineann rioscaí slándála a shainaithnítear ar bhonn na bhfíoras agus na faisnéise atá ar eolas. Ba cheart athbhreithniú a dhéanamh ar an anailís sin gach 6 mhí.
            
            
               Ar deireadh, chun a áirithiú go ndéanfaí rioscaí a shainiú ar bhonn na ngnéithe dá dtagraítear in Airteagal 33(2)(f) de Rialachán (AE) 2018/1240, na measúnuithe riosca eipidéimeolaíochta arna soláthar ag na Ballstáit go háirithe tríd an líonra d’fhaireachas eipidéimeolaíoch agus rialú galar teagmhálach, tríd an gCóras Luathrabhaidh agus Freagartha, tríd an Lárionad Eorpach um Ghalair a Chosc agus a Rialú agus tríd an Eagraíocht Dhomhanda Sláinte, ba cheart go n-áireofaí iontu íosleibhéal mionsonraí a fhágann gur féidir tacair tréithe i ndáil le grúpaí sonracha taistealaithe lena mbaineann ardrioscaí eipidéime a shainaithint.
            
            
               CINNEADH TARMLIGTHE ÓN gCOIMISIÚN
            
            
               an 23.11.2021
            
            
               maidir le rioscaí slándála, rioscaí inimirce neamhdhlíthiúla nó ardrioscaí eipidéime a shainiú tuilleadh
            
         
         
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2018/1240 ó Pharlaimint na hEorpa agus ón gComhairle an 12 Meán Fómhair 2018 lena mbunaítear Córas Eorpach um Fhaisnéis agus Údarú Taistil (ETIAS) agus lena leasaítear Rialacháin (AE) Uimh. 1077/2011, (AE) Uimh. 515/2014, (AE) 2016/399, (AE) 2016/1624 agus (AE) 2017/2226
                  3
               , agus go háirithe Airteagal 33(2) de,
            
            
               De bharr an mhéid seo a leanas:
            
            
               (1)Le Rialachán (AE) 2018/1240, bunaítear an Córas Eorpach um Fhaisnéis agus Údarú Taistil (ETIAS), córas is infheidhme maidir le náisiúnaigh tríú tír atá díolmhaithe ón gceanglas víosa agus atá ag iarraidh dul isteach ar chríoch na mBallstát. 
            
            
               (2)Tá iarratais ar údarú le bheith faoi réir rialacha maidir le scagadh lenar féidir anailís a dhéanamh ar shonraí atá ar taifead san iarratas faoi threoir táscairí sonracha riosca a chomhfhreagraíonn do rioscaí slándála, do rioscaí inimirce neamhdhlíthiúla nó d’ardrioscaí eipidéime a sainaithníodh roimhe sin. 
            
            
               (3)Chun na táscairí sonracha riosca a úsáidtear mar chuid den phróiseas scagtha a shuí, is gá na rioscaí sin a shainiú tuilleadh, trí na staitisticí agus an fhaisnéis dá dtagraítear in Airteagal 33(2)(a) go (f) de Rialachán (AE) 2018/1240 a bhailiú agus anailís a dhéanamh orthu. As an anailís sin, eascróidh tacair tréithe i ndáil le grúpaí sonracha taistealaithe lena mbaineann rioscaí slándála, rioscaí inimirce neamhdhlíthiúla nó ardrioscaí eipidéime. A bhuí le léirmhíniú na dtacar tréithe sin, beifear in ann rioscaí sonracha a shainaithint. Dá réir sin, beidh na rioscaí sonracha sin ina mbonn le táscairí sonracha riosca a fhorbairt.
            
            
               (4)Chun a áirithiú go bhféadfar rioscaí a shainiú ar bhonn na ngnéithe dá dtagraítear in Airteagal 33(2)(a) go (c) de Rialachán (AE) 2018/1240, is gá a áirithiú go ndéanfaidh an Córas Eorpach um Fhaisnéis agus Údarú Taistil agus an Córas Dul Isteach/Imeachta faireachán ar na gnéithe sin, agus go ndéanfaidh siad iad a bhailiú, i gcomhréir le Rialachán Tarmligthe C(2021)4982 ón gCoimisiún, agus go ndéanfaidh siad sin ar bhealach a fhágann gur féidir tacair tréithe i ndáil le grúpaí sonracha taistealaithe a shainaithint go leanúnach, ar grúpaí sonracha taistealaithe iad lena mbaineann rófhanacht, diúltú cead isteach nó diúltú údaraithe taistil. Chun na críche sin, ba cheart do Láraonad ETIAS líon iomlán na gcásanna lena mbaineann cleachtais den sórt sin a mheas, grúpaí sonracha taistealaithe a shainaithint a mbíonn cleachtais den sórt sin ag tarlú ina leith ag rátaí neamhghnácha, agus na tacair tréithe i ndáil leis na grúpaí sonracha taistealaithe i gceist a shainaithint, mar aon le haon chomhghaol le faisnéis a bailíodh trína gcomhad iarratais. 
            
            
               (5)Ar an gcaoi chéanna, maidir le rófhantóirí agus diúltuithe cead isteach, na Ballstáit atá freagrach as na sonraí dá dtagraítear in Airteagal 33(2)(e) de Rialachán (AE) 2018/1240 a sholáthar trína nAonaid Náisiúnta ETIAS, ba cheart do na Ballstáit sin tacair tréithe i ndáil le grúpaí sonracha taistealaithe a sholáthar, ar grúpaí sonracha taistealaithe iad lena mbaineann rófhanacht nó diúltú cead isteach. Chun na críche sin, ba cheart do na Ballstáit rátaí neamhghnácha rófhantóirí atá i láthair i mBallstát nó i limistéar sonrach Ballstáit a shainaithint, é sin nó rátaí neamhghnácha diúltuithe cead isteach ag Ballstáit le haghaidh grúpaí sonracha taistealaithe i gcomparáid le grúpaí sonracha eile taistealaithe. Ba cheart athbhreithniú a dhéanamh ar an anailís sin gach 6 mhí. 
            
            
               (6)Chun a áirithiú go bhféadfar rioscaí a shainiú ar bhonn na ngnéithe dá dtagraítear in Airteagal 33(2)(d) de Rialachán (AE) 2018/1240, na Ballstáit atá freagrach as na sonraí dá dtagraítear san fhoráil sin a sholáthar trína nAonaid Náisiúnta ETIAS, ba cheart do na Ballstáit sin tacair tréithe i ndáil le grúpaí sonracha taistealaithe a sholáthar, ar grúpaí sonracha taistealaithe iad lena mbaineann rioscaí slándála a shainaithnítear ar bhonn na bhfíoras agus na faisnéise atá ar eolas. Ba cheart athbhreithniú a dhéanamh ar an anailís sin gach 6 mhí.
            
            
               (7)Chun a áirithiú go ndéanfar rioscaí a shainiú ar bhonn na ngnéithe dá dtagraítear in Airteagal 33(2)(f) de Rialachán (AE) 2018/1240, na measúnuithe riosca eipidéimeolaíochta arna soláthar ag na Ballstáit, go háirithe tríd an líonra um fhaireachas eipidéimeolaíoch agus rialú galar teagmhálach, tríd an gCóras Luathrabhaidh agus Freagartha, tríd an Lárionad Eorpach um Ghalair a Chosc agus a Rialú agus tríd an Eagraíocht Dhomhanda Sláinte, ba cheart íosleibhéal mionsonraí a áireamh iontu a fhágann gur féidir tacair tréithe i ndáil le grúpaí sonracha taistealaithe a shainaithint. ar grúpaí sonracha taistealaithe iad lena mbaineann ardrioscaí eipidéime.
            
            
               (8)Agus tacair tréithe i ndáil le grúpaí sonracha taistealaithe lena mbaineann riosca sonrach á sainaithint, ba cheart do Lárionad ETIAS agus na Ballstáit na nithe seo a leanas a chur san áireamh: raon aoise, inscne, náisiúntacht, tír chónaithe agus cathair chónaithe, leibhéal oideachais agus slí bheatha reatha na ndaoine aonair sa ghrúpa sonrach taistealaithe a sainaithníodh.
            
            
               (9)Ós rud é go gcuireann Rialachán (AE) 2018/1240 le acquis Schengen, i gcomhréir le hAirteagal 4 de Phrótacal Uimh. 22 maidir le seasamh na Danmhairge, prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, thug an Danmhairg fógra faoi chur chun feidhme Rialachán (AE) 2018/1240 ina dlí náisiúnta. Dá bhrí sin, tá an Cinneadh seo ina cheangal ar an Danmhairg.
            
            
               (10)Is é atá sa Chinneadh seo forbairt ar fhorálacha acquis Schengen nach bhfuil Éire rannpháirteach iontu
                  4
               ; dá bhrí sin, níl Éire rannpháirteach i nglacadh an Chinnidh seo agus níl sí faoi cheangal aige ná faoi réir a chur i bhfeidhm.
            
            
               (11)Maidir leis an Íoslainn agus leis an Iorua, is é atá sa Chinneadh seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá thír sin le acquis Schengen a chur chun feidhme, a chur i bhfeidhm agus a fhorbairt
                  5
               , ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle
                  6
               .
            
            
               (12)Maidir leis an Eilvéis, is é atá sa Chinneadh seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt
                  7
               , ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle, arna léamh i gcomhar le hAirteagal 3 de Chinneadh 2008/146/CE ón gComhairle
                  8
               . 
            
            
               (13)Maidir le Lichtinstéin, is é atá sa Chinneadh seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt
                  9
               , ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle arna léamh i gcomhar le hAirteagal 3 de Chinneadh 2011/350/AE ón gComhairle
                  10
               . 
            
            
               (14)Maidir leis an gCipir, an Bhulgáir, an Rómáin agus an Chróit, is é atá sa Chinneadh seo gníomh atá ag cur le acquis Schengen nó atá gaolmhar leis ar dhóigh eile, de réir bhrí Airteagal 3(1) d’Ionstraim Aontachais 2003, Airteagal 4(1) d’Ionstraim Aontachais 2005 agus Airteagal 4(1) d’Ionstraim Aontachais 2011 faoi seach.
            
            
               (15)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle
                  11
                agus thug sé tuairim uaidh an 7 Meitheamh 2021,
            
            
               TAR ÉIS AN CINNEADH SEO A GHLACADH: 
            
         
         
            
               Airteagal 1 
                  Ábhar
            
            
               Leis an gCinneadh seo, déantar rioscaí slándála, rioscaí inimirce neamhdhlíthiúla nó ardrioscaí eipidéime a shainiú tuilleadh ar bhonn sonraí staidrimh mionsonraithe agus faisnéis mhionsonraithe dá dtagraítear in Airteagal 33(2) de Rialachán (AE) 2018/1240.
            
            
               Airteagal 2 
                  Sainmhínithe
            
            
               Chun críocha an Chinnidh seo, tá feidhm ag na sainmhínithe seo a leanas:
            
            
               (a)ciallaíonn ‘grúpa sonrach taistealaithe’ grúpa náisiúnach tríú tír de mhéid agus comhdhéanamh atá ar eolas, grúpa a sanntar tacair áirithe tréithe dó;
            
            
               (b)ciallaíonn ‘tacair tréithe’ tacair idirdhealaitheacha cáilíochtaí nó airíonna inbhraite a shainaithnítear ar bhonn na faisnéise agus na staitisticí dá dtagraítear in Airteagal 33(2) de Rialachán (AE) 2018/1240 agus lena gcuirtear san áireamh na sonraí dá dtagraítear in Airteagal 33(4)(a) go (d) den Rialachán sin; 
            
            
               (c)ciallaíonn ‘bagairt thromchúiseach thrasteorann ar an tsláinte’, i gcomhréir le hAirteagal 3 de Chinneadh Uimh. 1082/2013/AE, guais atá ina bagairt ar an mbeatha nó atá ina bagairt thromchúiseach ar bhealach eile ar an tsláinte ar de bhunús bitheolaíoch, ceimiceach nó na timpeallachta í nó ar de bhunús anaithnid í a scaipeann thar theorainneacha seachtracha na mBallstát nó a bhfuil baol mór ann go scaipfidh sí tharstu agus a bhféadfadh sé gur ghá comhordú a dhéanamh ar leibhéal an Aontais chun a áirithiú go mbeidh ardleibhéal cosanta ann ó thaobh shláinte an duine de;
            
            
               (d)ciallaíonn ‘galar teagmhálach’, i gcomhréir le hAirteagal 3 de Chinneadh Uimh. 1082/2013/AE, galar aicídeach arb é oibreán tógálach is cúis leis a tharchuirtear ó dhuine go duine trí theagmháil dhíreach le pearsa aonair ionfhabhtaithe nó trí bhealaí neamhdhíreacha ar nós neamhchosaint ar veicteoir, ar ainmhí, ar fhóimít, ar tháirge nó an ar an gcomhshaol, nó malartú sreabháin atá éillithe leis an oibreán tógálach;
            
            
               (e)ciallaíonn ‘faireachas eipidéimeolaíochta’, i gcomhréir le hAirteagal 3 de Chinneadh Uimh. 1082/2013/AE, bailiú, taifeadadh, anailís, léirmhíniú agus scaipeadh córasach sonraí agus anailís ar ghalair theagmhálacha agus ar shaincheisteanna sláinte speisialta gaolmhara;
            
            
               (f)ciallaíonn ‘sonraí staidrimh’ an bailiúchán staitisticí arna ghiniúint ag an gCóras Dul Isteach/Imeachta nó ag an gCóras Eorpach um Fhaisnéis agus Údarú Taistil agus mar a shainmhínítear tuilleadh in Airteagal 1, pointe 1 de Rialachán Tarmligthe C(2021)4982 ón gCoimisiún; 
            
            
               (g)ciallaíonn ‘tuarascálacha staidrimh’ na tuarascálacha mar a shainmhínítear in Airteagal 1, pointe 2 de Rialachán Tarmligthe C(2021)4982 ón gCoimisiún; 
            
            
               (h)ciallaíonn ‘tuarascálacha inoiriúnaithe’ na tuarascálacha mar a shainmhínítear in Airteagal 1, pointe 3 de Rialachán Tarmligthe C(2021)4982 ón gCoimisiún.
            
            
               Airteagal 3 
                  Anailís ar shonraí staidrimh maidir le rófhanacht, diúltú cead isteach agus diúltú údaraithe taistil
            
            
               1.Déanfaidh Lárionad ETIAS faireachán ar na sonraí staidrimh dá dtagraítear in Airteagal 33(2)(a) go (c) de Rialachán (AE) 2018/1240, sonraí a stóráiltear sa lárstóras um thuairisciú agus staidreamh a bunaíodh de bhun Airteagal 39 de Rialachán (AE) 2019/817.
            
            
               2.Chun críoch mhír 1, cuirfidh an lárstóras um thuairisciú agus staidreamh ar a chumas do Lárionad ETIAS sonraí staidrimh, tuarascálacha staidrimh agus tuarascálacha inoiriúnaithe a fháil, i gcomhréir le hAirteagal 6 de Rialachán Tarmligthe C(2021)4982 ón gCoimisiún, sonraí agus tuarascálacha a fhágann gur féidir anailís a dhéanamh ar na sonraí agus na tuarascálacha sin chun na rioscaí a bhaineann le rófhanacht, le diúltú cead isteach nó le diúltú údaraithe taistil a shainiú tuilleadh, lena n-áirítear trí na rudaí seo a leanas a shainaithint: 
            
            
               (a)líon iomlán na gcásanna lena mbaineann rófhanacht, diúltú cead isteach nó diúltú údaraithe taistil, faoi seach, agus úsáid á baint as sonraí stairiúla;
            
            
               (b)grúpaí sonracha taistealaithe lena baineann rófhanacht, diúltú cead isteach nó diúltú údaraithe taistil, faoi seach, agus úsáid á baint as sonraí a dhíorthaítear ó rátaí neamhghnácha agus dearbhuimhreacha na rófhantóirí, na ndiúltuithe cead isteach nó na ndiúltuithe údaraithe taistil, faoi seach, i gcomparáid le grúpaí sonracha eile;
            
            
               (c)tacair tréithe i ndáil le grúpaí sonracha taistealaithe a shainaithnítear faoi phointe (b);
            
            
               (d)na tacair tréithe a chomhfhreagraíonn do chomhghaolta idir na grúpaí sonracha taistealaithe a shainaithnítear faoi phointe (b) agus an fhaisnéis a bhailítear trína gcomhad iarratais.
            
            
               3.I gcás inar gá chun anailís a dhéanamh ar na cúiseanna le rátaí neamhghnácha agus dearbhuimhreacha sonracha a shainaithnítear i gcomhréir le mír 2(b), féadfaidh Lárionad ETIAS dul i gcomhairle le hAonaid Náisiúnta ETIAS an Bhallstáit nó na mBallstáit ábhartha.
            
         
         
            
               Airteagal 4 
                  Anailís na mBallstát ar rioscaí nó bagairtí sonracha slándála
            
            
               1.Trína nAonaid Náisiúnta ETIAS, soláthróidh na Ballstáit an anailís dá dtagraítear in Airteagal 33(2)(d) de Rialachán (AE) 2018/1240 do Lárionad ETIAS. Déanfaidh na Ballstáit athbhreithniú ar a gcuid anailíse gach 6 mhí ar a laghad nó i gcás ina dtiocfaidh faisnéis nua chun cinn a fhágann gur gá an anailís a mhodhnú agus, i gcás inarb infheidhme, soláthróidh siad an anailís athbhreithnithe do Lárionad ETIAS trína nAonaid Náisiúnta ETIAS. Áireofar san anailís agus in aon athbhreithniú uirthi na rudaí seo a leanas ar a laghad:
            
            
               (a)tuairisc ar an riosca nó ar an mbagairt slándála a sainaithníodh, lena n-áirítear an mhinicíocht agus an tionchar a bhí ag teagmhais roimhe seo agus na treochtaí a bhain leo, tuairisc ina sonraítear uimhir thagartha uathúil le haghaidh gach riosca nó bagartha;
            
            
               (b)liosta de na fíorais agus den fhaisnéis atá ar eolas a bhaineann leis an riosca nó leis an mbagairt slándála a sainaithníodh;
            
            
               (c)tacair tréithe i ndáil le grúpaí sonracha taistealaithe lena mbaineann an riosca nó an bhagairt slándála a sainaithníodh.
            
            
               2.I gcás nach mbeidh ceann amháin nó níos mó de na gnéithe dá dtagraítear i mír 1(a) ar fáil, tabharfaidh na Ballstáit, trína nAonaid Náisiúnta ETIAS, údar do Lárionad ETIAS.
            
            
               3.Tabharfaidh Lárionad ETIAS réamhfhógra do na Ballstáit i dtaca leis an ngá an anailís dá dtagraítear i mír 1 a athbhreithniú agus a thabhairt cothrom le dáta.
            
            
               4.I gcomhairle le hAonad Náisiúnta ETIAS an Bhallstáit a chuir an fhaisnéis ábhartha ar fáil, déanfaidh Lárionad ETIAS measúnú ar a hábharthacht i ndáil leis na rioscaí atá i gceist a shonrú. 
            
            
               Airteagal 5 
                  Anailís na mBallstát ar rátaí neamhghnácha rófhanachta agus diúltuithe cead isteach
            
            
               1.Trína nAonaid Náisiúnta ETIAS, soláthróidh na Ballstáit an anailís dá dtagraítear in Airteagal 33(2)(e) de Rialachán (AE) 2018/1240 do Lárionad ETIAS. Déanfaidh na Ballstáit athbhreithniú ar a gcuid anailíse gach 6 mhí ar a laghad nó i gcás ina dtiocfaidh faisnéis nua chun cinn a fhágann gur gá an anailís a mhodhnú agus, i gcás inarb infheidhme, soláthróidh siad an anailís athbhreithnithe do Lárionad ETIAS trína nAonaid Náisiúnta ETIAS. Áireofar san anailís agus in aon athbhreithniú uirthi na rudaí seo a leanas ar a laghad:
            
            
               (a)tuairisc ar na rioscaí a bhaineann le rátaí neamhghnácha rófhanachta nó diúltuithe cead isteach, ina sonraítear uimhir thagartha uathúil le haghaidh gach riosca;
            
            
               (b)faisnéis a bhaineann leis na rudaí seo a leanas:
            
            
               –ráta neamhghnách agus dearbhuimhir na rófhantóirí maidir le grúpa sonrach taistealaithe atá i láthair i mBallstát nó i limistéar sonrach Ballstáit i gcomparáid le grúpaí sonracha eile taistealaithe atá i láthair i mBallstát nó i limistéar sonrach Ballstáit; nó
            
            
               –ráta neamhghnách agus dearbhuimhir na ndiúltuithe cead isteach arna n-eisiúint ag Ballstát i gcás grúpa sonrach taistealaithe i gcomparáid le líon na ndiúltuithe cead isteach arna n-eisiúint ag Ballstát i gcás grúpaí sonracha eile taistealaithe;
            
            
               (c)tacair tréithe i ndáil le grúpaí sonracha taistealaithe lena mbaineann rófhanacht nó diúltú cead isteach. 
            
            
               2.I gcás nach mbeidh ceann amháin nó níos mó de na gnéithe dá dtagraítear i mír 1(a) ar fáil, cuirfidh na Ballstáit, trína nAonaid Náisiúnta ETIAS, Lárionad ETIAS ar an eolas agus cúiseanna á dtabhairt aige.
            
            
               3.Tabharfaidh Lárionad ETIAS réamhfhógra do na Ballstáit i dtaca leis an ngá an anailís dá dtagraítear i mír 1 a athbhreithniú agus a thabhairt cothrom le dáta.
            
            
               4.I gcomhairle le hAonad Náisiúnta ETIAS an Bhallstáit a chuir an fhaisnéis ábhartha ar fáil, déanfaidh Lárionad ETIAS measúnú ar a hábharthacht agus ar a hinúsáidteacht i ndáil leis na rioscaí atá i gceist a shonrú.
            
            
               Airteagal 6 
                  Anailís ar ardrioscaí sonracha eipidéime 
            
            
               1.Nuair a bheidh ardrioscaí sonracha eipidéime dá dtagraítear in Airteagal 33(2)(f) de Rialachán (AE) 2018/1240 á sainiú tuilleadh, is ar na rudaí seo a leanas a bhunóidh Lárionad ETIAS a chuid anailíse:
            
         
         
            
               (a)faisnéis arna soláthar ag na Ballstáit maidir le cásanna ardrioscaí eipidéime go háirithe nuair a bhíonn bagairt thromchúiseach thrasteorann ar an tsláinte san Aontas ann, ar faisnéis í arna soláthar tríd an líonra um fhaireachas eipidéimeolaíoch agus rialú galar teagmhálach agus tríd an gCóras Luathrabhaidh agus Freagartha i gcomhréir le hAirteagail 6, 8 agus 9 de Chinneadh Uimh. 1082/2013/AE;
            
            
               (b)faisnéis arna soláthar ag an Lárionad Eorpach um Ghalair a Chosc agus a Rialú a bhaineann le faisnéis um fhaireachas eipidéimeolaíochta agus measúnú riosca ar dhéine ionchasach na bagartha ar an tsláinte phoiblí i gcomhréir le hAirteagal 10(1)(a) de Chinneadh Uimh. 1082/2013/AE;
            
            
               (c)ráigeanna galar arna dtuairisciú ag an Eagraíocht Dhomhanda Sláinte trí phrótacail na Rialachán Sláinte Idirnáisiúnta agus tríd an gcóras fógartha um ráigeanna galar (Disease Outbreak News).
            
            
               2.Cuirfidh Láraonad ETIAS an méid seo a leanas san áireamh:
            
            
               (a)aithint éigeandála sláinte poiblí i gcomhréir le hAirteagal 12 de Chinneadh Uimh. 1082/2013/AE;
            
            
               (b)freagairt chomhordaithe i gcomhréir le hAirteagal 11 de Chinneadh Uimh. 1082/2013/AE;
            
            
               (c)dearbhú ón Eagraíocht Dhomhanda Sláinte maidir le hÉigeandáil Sláinte Poiblí arb Ábhar Imní ar Leibhéal Idirnáisiúnta Í.
            
            
               I gcás ina mbainfidh an fhaisnéis dá dtagraítear in Airteagal 6(2) le haon cheann de na galair theagmhálacha dá dtagraítear in Iarscríbhinn I a ghabhann le Cinneadh Cur Chun Feidhme (AE) 2018/945 ón gCoimisiún, beidh feidhm ag na critéir shonracha agus na sainithe cáis in Iarscríbhinn II a ghabhann leis an gCinneadh Cur Chun Feidhme sin ón gCoimisiún.
            
            
               3.Is é Lárionad ETIAS a dhéanfaidh an anailís, i gcomhar le hAonaid Náisiúnta ETIAS an Bhallstáit nó na mBallstáit atá i gceist agus i gcomhar leis an Lárionad Eorpach um Ghalair a Chosc agus a Rialú. Áireofar inti, ar a laghad, sainaithint tacar tréithe i ndáil le grúpaí sonracha taistealaithe lena mbaineann an riosca a sainaithníodh. 
            
            
               Airteagal 7 
                  Cumarsáid
            
            
               1.Chun críocha Airteagal 3(3), Airteagal 4, Airteagal 5 agus Airteagal 6(3), bunóidh Gníomhaireacht an Aontais Eorpaigh um Chórais Mhórscála TF feidhmiúlacht na mbogearraí dá dtagraítear in Airteagal 6(2)(m) de Rialachán (AE) 2018/1240 chun a chur ar a gcumas d’Aonaid Náisiúnta ETIAS agus do Lárionad ETIAS faisnéis a mhalartú. 
            
            
               2.Chun críocha an mhalartaithe faisnéise dá dtagraítear in Airteagail 4 agus 5, éileofar leis an bhfeidhmiúlacht dá dtagraítear i mír 1 go soláthrófaí an fhaisnéis i bhformáid shonrach, agus go gcuirfí san áireamh Cinneadh Cur Chun Feidhme C(2021)1840 ón gCoimisiún
                  12
                agus Rialachán Tarmligthe (AE) 2021/916 ón gCoimisiún
                  13
               .
            
            
               Airteagal 8 
                  Cosaint sonraí
            
            
               Ní bheidh aon sonra pearsanta sna hanailísí éagsúla dá dtagraítear sa Chinneadh seo.
            
            
               Airteagal 9 
                  Seolaithe
            
            
               Dírítear an Cinneadh seo chuig Ríocht na Beilge, Poblacht na Bulgáire, Poblacht na Seice, Ríocht na Danmhairge, Poblacht Chónaidhme na Gearmáine, Poblacht na hEastóine, an Phoblacht Heilléanach, Ríocht na Spáinne, Poblacht na Fraince, Poblacht na Cróite, Poblacht na hIodáile, Poblacht na Cipire, Poblacht na Laitvia, Poblacht na Liotuáine, Ard-Diúcacht Lucsamburg, an Ungáir, Poblacht Mhálta, Ríocht na hÍsiltíre, Poblacht na hOstaire, Poblacht na Polainne, Poblacht na Portaingéile, an Rómáin, Poblacht na Slóivéine, Poblacht na Slóvaice, Poblacht na Fionlainne, Ríocht na Sualainne.
            
            
               Arna dhéanamh sa Bhruiséil, 23.11.2021
            
            
               
                     Thar ceann an Choimisiúin
               
               
                     Ylva JOHANSSON
                     Comhalta den Choimisiún
               
            
            
                     
                        
                           
                     
                  
               
         
            
         
         
            
                  
                     (1)
                  
                        Rialachán (AE) 2018/1240 ó Pharlaimint na hEorpa agus ón gComhairle an 12 Meán Fómhair 2018 lena mbunaítear Córas Eorpach um Fhaisnéis agus Údarú Taistil (ETIAS) agus lena leasaítear Rialacháin (AE) Uimh. 1077/2011, (AE) Uimh. 515/2014, (AE) 2016/399, (AE) 2016/1624 agus (AE) 2017/2226 (IO L 236, 19.9.2018, lch. 1).
               
               
                  
                     (2)
                  
                        Rialachán Tarmligthe C(2021) 4982 ón gCoimisiún lena bhforlíontar Rialachán (AE) 2019/817 ó Pharlaimint na hEorpa agus ón gComhairle le rialacha mionsonraithe maidir le hoibriú an lárstórais um thuairisciú agus staidreamh.
               
               
                  
                     (3)
                  
                        IO L 236, 19.9.2018, lch. 1. 
               
               
                  
                     (4)
                  
                        Ní thagann an Cinneadh seo faoi raon feidhme na mbeart dá bhforáiltear i gCinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn a bheith rannpháirteach i roinnt forálacha de acquis Schengen (IO L 64, 7.3.2002, lch. 20).
               
               
                  
                     (5)
                  
                        IO L 176, 10.7.1999, lch. 36.
               
               
                  
                     (6)
                  
                        Cinneadh 1999/437/CE ón gComhairle an 17 Bealtaine 1999 maidir le socruithe áirithe i dtaca le cur i bhfeidhm an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá thír sin le acquis Schengen a chur chun feidhme, a chur i bhfeidhm agus a fhorbairt (IO L 176, 10.7.1999, lch. 31).
               
               
                  
                     (7)
                  
                        IO L 53, 27.2.2008, lch. 52.
               
               
                  
                     (8)
                  
                        Cinneadh 2008/146/CE ón gComhairle an 28 Eanáir 2008 maidir le tabhairt i gcrích an Chomhaontaithe, thar ceann an Chomhphobail Eorpaigh, idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt (IO L 53, 27.2.2008, lch. 1).
               
               
                  
                     (9)
                  
                        IO L 160, 18.6.2011, lch. 21.
               
               
                  
                     (10)
                  
                        Cinneadh 2011/350/AE ón gComhairle 7 Márta 2011 maidir le tabhairt i gcrích an Phrótacail, thar ceann an Aontais Eorpaigh, idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt, a bhaineann le seiceálacha ag na teorainneacha inmheánacha a dhíothú agus le gluaiseacht daoine (IO L 160, 18.6.2011, lch. 19).
               
               
                  
                     (11)
                  
                        Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le próiseáil sonraí pearsanta ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).
               
               
                  
                     (12)
                  
                        Cinneadh Cur Chun Feidhme C(2021)1840 ón gCoimisiún an 20 Bealtaine 2021 lena leagtar síos ceanglais a bhaineann le formáid na sonraí pearsanta atá le hionsá san fhoirm iarratais atá le cur isteach de bhun Airteagal 17(1) de Rialachán (AE) 2018/1240 ó Pharlaimint na hEorpa agus ón gComhairle chomh maith leis na paraiméadair agus na fíoruithe atá le chur chun feidhme chun comhlántacht an iarratais agus comhleanúnachas na sonraí sin a áirithiú.
               
               
                  
                     (13)
                  
                        IO L 201, 8.6.2021, lch. 1–18.